Республикэм и махуэм зыхуагъэхьэзыр
Къэбэрдей-Балъкъэр Республикэм и Къэралыгъуэм и махуэр зэрагъэлъэпIэнум теухуауэ щытащ къызэгъэпэщакIуэ комитетым и зэIущIэу мэрем кIуам КъБР-м и Правительствэм и Унэм щызэхэтар. Ар иригъэкIуэкIащ КъБР-м и Правительствэм и УнафэщIым и къуэдзэ Къуэдзокъуэ Мухьэмэд.
— Республикэм и махуэр зэрыдгъэлъэпIэнум теухуа ди япэ зэIущIэр Iуэхугъуищым тещIыхьащ: махуэшхуэм ирихьэлIэу екIуэкIыну зэхьэзэхуэхэр, ахэр къызэрызэрагъэпэщыну мардэхэр; къалэр зэрагъэщIэрэщIэнур, администрацэм махуэшхуэм зэрызыхуигъэхьэзыр щIыкIэхэр; шынагъуэншэу а псор екIуэкIынымкIэ МВД-м и лэжьакIуэхэм я къалэнхэр, — жиIащ Къуэдзокъуэм.
Япэу псалъэ зратар КъБР-м щэнхабзэмкIэ и министр Фырэ Русланщ.
— Махуэшхуэм хуэдгъэхьэзыр зэхьэзэхуэхэр щекIуэкIынущ Налшыкрэ район щхьэхуэхэмрэ. Ахэр къызэрызэдгъэпэщыну щIыкIэхэм дащытепсэлъыхьым, дэ къэтлъытащ республикэм и министерствэхэм, районхэм абы теухуауэ къытхуагъэхьа тхыгъэхэр, чэнджэщхэр, — жиIащ Фырэм. — ШыщхьэуIум и 31-мрэ фокIадэм и 1-мрэ республикэм щекIуэкIынущ щэнхабзэ, спорт зэхьэзэхуэ зэмылIэужьыгъуэхэр. ШыщхьэуIум и 31-м КъБР-м и СурэтыщIхэм я союзым хэтхэм Лъэпкъ музейм къыщызэIуахынущ «Бжьыхьэ-2013» гъэлъэгъуэныгъэр. А махуэ дыдэм республикэм и сурэттеххэм я гъэлъэгъуэныгъэр, «Си лъахэ» зыфIащар, сурэтыщI гъуазджэмкIэ музейм, Ткаченкэ и цIэр зезыхьэм, щекIуэкIынущ. Хабзэ хъуащ фокIадэм и 1-м школхэм Республикэм и махуэмрэ ЩIэныгъэм и махуэмрэ хухаха дерсхэр щрагъэкIуэкIыу. Ауэ мы гъэм а Iуэхум щхьэхуэу хэплъэжын хуейщ фокIадэм и 1-р тхьэмахуэу зэрытехуэм къыхэкIыу. Сабийхэмрэ щIалэгъуалэмрэ я творчествэмкIэ республикэ унэм и гупэм зэхьэзэхуэ щаублэнущ. Къалэм дэт фэеплъхэм удз гъэгъахэр тралъхьэнущ. Налшык ипподромым щекIуэкIынущ «Iуащхьэмахуэ и Кубок-2013» VII дунейпсо шыгъажэр. «Восток» киногъэлъэгъуапIэм и гупэм Зауэмрэ лэжьыгъэмрэ я ветеранхэм я хорым и концерт щыIэнущ. Къэбэрдейр Урысейм зэрыгухьэрэ илъэс 400 зэрырикъум и щIыхькIэ Налшык иIэ утым эстрадэ оркестрым и концерт, «Урысейм игъащIэкIэ дригъусэу» фIащауэ, щекIуэкIынущ. ХьэтIохъущокъуэм и цIэр зезыхьэ жыг хадэм щыIэнущ еджакIуэхэм ящIа сурэтхэм, хьэпшып цIыкIухэм, апхуэдэуи шхыныгъуэ зэмылIэужьыгъуэхэм я гъэлъэгъуэныгъэ. Республикэм и районхэмрэ къалэхэмрэ IуэрыIуатэм пыщIа зэхьэзэхуэ Абхъазым и утым щызэхаублэнущ. «Си республикэ, Си Урысей» концертыр ЗэгурыIуэныгъэм и утым щекIуэкIынущ. АбыкIэ махуэшхуэр зэ-хуащIыжынущ.
— Зэхьэзэхуэр щекIуэкIыну щIыпIэхэр дубзыхуащ, къалэр гъэщIэрэщIэн мыгувэу щIадзэнущ, — къыпищащ Налшык къалэ администрацэм и лэжьакIуэ Тап Руслан. — А псори шыщхьэуIум и 25-м ирихьэлIэу хьэзыр хъунущ.
ЗэIущIэм къыщыпсэлъащ республикэм и МВД-м и лэжьакIуэ Теппеев Ахъмэт.
— Гъэ еджэгъуэщIэр зэрыщIидзэжым, Республикэм и махуэр зэрыдгъэлъэпIэнум ехьэлIа Iуэхухэр тэмэму зэфIэкIыным кIэлъыплъынущ МВД-м и лэжьакIуэ куэд. Шынагъуэ, хабзэншагъэ къэмыхъун папщIэ гъущI детекторхэри къагъэсэбэпынущи, ар цIыхухэм къагурыIуэн хуейщ,- къыхигъэщащ къэпсалъэм.
Гугъуэт Заремэ.
